
”Hvad nu hvis der fandtes andre verdener?


Parallelle universer, hvor meget ligner vores,


men alligevel er helt anderledes.


Hvad nu hvis du en dag opdagede,


at du kunne træde over i et af dem?


Ville du så have modet til at


udforske det ukendte?”


Gitte Frank









Persongalleri


Zigga: hovedperson 14 år.


Frida: lillesøster på 11 år.


Anika: Zigga og Fridas mor og skolelærer.


Aksel: Zigga og Fridas far og skolelærer.


Liv: Ziggas bedste veninde.


Frosty/Schatz: familiens hund, der er en golden retriever.


Gunnar: gammel mand som Zigga møder i Hulby og Grubendorf.


Clara: en skolekammerat.


Felix: en skolekammerat.


Oscar: en skolekammerat.


Leon: leder af en gruppe unge.


Alexander: en dreng i gruppen.


Louis: en dreng i gruppen.


Monica: en pige i gruppen.


Noah: en yngre dreng i gruppen.


Ursula: Noahs mor.


Liesel: en ny ven.


Frau Müller: skolelærer.


Herr Meier: skolelærer.


Lars Nielsen: en rejsende.









Prolog


Zigga løb så hurtigt gennem skoven, at hendes hjerte hamrede i brystet. Mørket lå tungt over skovstien. Hun kunne høre sit eget hivende åndedræt, og et stykke bag hende lød høje råb og gøende hunde.


”Hvis de fanger mig, er jeg fortabt,” mumlede hun for sig selv, mens frygten strammede grebet om hende som en jernhånd.


Hun måtte hurtigt videre. Hun havde ikke tid til at stoppe op og tænke.


Hun var så forpustet, at det føltes, som om hendes lunger brændte, og hun havde svært ved at holde balancen på det ujævne underlag.


En gren ramte hende på kinden, og det sved så voldsomt, at hun fik tårer i øjnene.


Smerten kunne hun håndtere, men frygten for, hvad der kunne være sket med Frida, gjorde hende skrækslagen.


De var blevet væk fra hinanden, da det hele begyndte. Hun havde råbt lillesøsterens navn igen og igen, men Frida var forsvundet i mørket, da lygterne fra de uniformerede mænd hastigt begyndte at nærme sig.


”Kom nu, Zigga,” sagde hun lavt til sig selv. ”Du bliver nødt til at finde et sted at gemme dig.”


Hun så sig omkring. Skoven virkede så uendelig stor i mørket, for der slap ikke meget månelys ned mellem de tætte trækroner. Endelig tyndede det ud i træerne, og pludselig stod hun i udkanten af skoven. Foran hende lå en mark badet i måneskinnet, og et stykke ude på marken kunne hun se en samling store sten på en lille forhøjning.


Skulle hun løbe derop? Der var noget ved stedet, der fik hendes mave til at trække sig sammen i rædsel, men hun havde reelt intet valg, for råbene bag hende kom nærmere og nærmere.


Adrenalinen pumpede gennem hendes krop. Hun løb op mod stenene, så hurtigt hun kunne. Hendes ben rystede voldsomt, da hun endelig nåede op til dem, og hun trak vejret i små, hurtige gisp. Hun tøvede kun et ganske kort øjeblik, inden hun gik ind gennem den åbning, som stenene dannede.


Hun kunne intet se i mørket, men hun kunne høre mændene komme gående op ad stien. Hun pressede sig ind mod de kolde stenvægge og håbede, at hun ikke kunne ses fra stenhulens åbning.


”Vi ved, du er her. Du kan lige så godt komme frem!” lød en skarp og myndig stemme tæt på.


Zigga trak vejret så lydløst som muligt og krøb længere ind i mørket.


Hun lagde en hånd på sit armbånd. Det var varmt mod hendes hud – næsten som om det brændte.


Råbene udenfor blev tydeligere.


”Kom nu bare frem. Vi gør dig ikke noget. Vi vil bare tale med dig,” råbte den myndige stemme igen.


Zigga troede ikke et sekund på, at det var sandt, og havde ikke i sinde at give sig til kende.


Hun kunne høre, at mændene var tæt på stenhulen nu, og en af dem kom helt hen til åbningen. Zigga holdt vejret, da en lyskegle fra en lommelygte kort fejede hen over stenene meget tæt på hendes skjulested.


”Hun er her ikke. Hun må være løbet videre,” sagde en anden stemme. ”Lad os gå tilbage til skoven og søge videre der.”


Zigga turde næsten ikke tro det. Hun blev siddende helt stille, mens lyden af tunge støvler langsomt blev svagere og svagere.


Hun ventede i flere minutter, før hun turde forlade sit skjulested. Da hun endelig turde vove sig ud på højen, satte hun sig udmattet ned på græsset og kiggede ud over det månebeskinnede landskab, mens hun spekulerede på, hvad hun nu skulle gøre.


Pludselig lød en triumferende stemme bag hende:


”Nåh, så fandt vi dig sørme alligevel. Du troede vel ikke, du kunne løbe fra os?”


Hun vågnede med et skrig og satte sig brat op i sengen. Hendes hjerte hamrede så hårdt, at det gjorde helt ondt i brystkassen.


”Det var bare en dum drøm,” mumlede hun beroligende til sig selv, mens hun kæmpede for at få sin vejrtrækning under kontrol. Men drømmen havde føltes alt for virkelig – næsten som et varsel.


Hun gned sin hånd over ansigtet og kastede et blik på sit armbånd, der pludselig føltes varmt, ligesom i drømmen.


Hun sukkede og så hen mod de tomme flyttekasser på gulvet. Måske skulle hun bare begynde at pakke – hun vidste jo allerede, at hun ikke ville få mere søvn denne nat.









Kapitel 1


Mit liv er ødelagt


Zigga kneb øjnene hårdt sammen i vrede og afmagt, da deres gamle blå Toyota bakkede ud fra parkeringspladsen ved deres rækkehus for sidste gang. Hun mærkede, at Frida tog hendes hånd og gav den et klem. Godt, at hun og Frida i det mindste havde hinanden.


Selvom der var næsten fire års forskel på de to søstre, var de meget tætte og lavede mange ting sammen. De spillede også begge håndbold, dog ikke på samme hold; Zigga spillede på U15 og Frida på U11, men nu var det slet ikke sikkert, at de kom til at spille igen, for der var garanteret ikke nogen seriøse klubber i nærheden af, hvor de skulle bo.


Vredestårer begyndte at trille ned ad Ziggas kinder, og hun tørrede dem hidsigt af med bagsiden af hånden.


Da de nåede ud på motorvejen og havde kørt 10 minutter i total stilhed, vendte Anika sig i passagersædet og så på sine to døtre på bagsædet.


”Kan vi ikke godt prøve at få det her til at fungere?” spurgte hun opgivende, men Zigga vendte demonstrativt ansigtet væk, og stirrede tomt ud på landskabet, der fløj forbi i slørede striber, uden at hun registrerede det. Det eneste, hun kunne tænke på, var, at hendes liv var ødelagt.


Hun havde altid elsket at bo i Albertslund, og nu skulle de flytte til fucking Hulby på Vestsjælland, som var et lille hul af en skod-landsby, som bynavnet også indikerede. Hun var helt sikker på, at hun aldrig ville komme til at føle sig hjemme et sted, hvor der hverken var butikker eller en skole i nærheden.


Hun havde måttet sige farvel til alt det, hun holdt af. Liv – hendes allerbedste veninde, håndboldholdet, sin 8. klasse på Herstedvester Skole, og sin avisrute, der havde givet hende mulighed for at tjene sine egne penge. Alt det, hun elskede, lå nu bag hende.


Hun ville aldrig nogensinde tilgive sine forældre, at de havde takket ja til de to lærerjobs på Vemmelev Skole på Vestsjælland.


Som om alt det ikke var slemt nok, så skulle hun og Frida også gå på samme skole, og det betød, at Zigga skulle undervises af sine egne forældre.


Det var forfærdeligt!


Hendes forældre derimod havde begge syntes, det var en fordel.


”Det er en win-win,” havde hendes far sagt, oprigtig glad. ”Vi kommer til at se meget mere til hinanden.”


Zigga havde virkelig svært ved at se, at det skulle være en win-win – hun syntes nærmere, det var en lose-lose. Hun havde slet ikke lyst til at blive undervist af sine forældre, og hun var sikker på, at det ville betyde, hun ville blive et oplagt mobbeoffer i sin nye klasse.


Efter at have kørt i næsten tre kvarter begyndte Frosty at røre uroligt på sig i sit bur i stationcarens bagagerum.


”Far, vi bliver altså nødt til at stoppe, så vi kan lufte Frosty. Hun ligger og prutter helt vildt. Jeg tror, hun har dårlig mave,” sagde Zigga, mens hun holdt sig for næsen.


”Okay.” Hendes far så helt vildt træt ud, da han så op og fangede hendes blik i bakspejlet. ”Der kommer en stor rasteplads ved Tuelsø om et øjeblik. Der kan vi køre ind. Der er måske også andre, der trænger til en pause,” svarede han.


De drejede af motorvejen og kørte ind på rastepladsen, hvor der allerede holdt en del biler og lastbiler parkeret. Et par chauffører sad i græsset og røg, mens de tjekkede deres telefoner.


Zigga betragtede dem i smug, da hun åbnede bagagerummet, og overvejede et kort øjeblik, om hun kunne stikke af ved at snige sig ind i en af lastbilerne som blind passager og komme så langt væk fra fucking Hulby som overhovedet muligt.


Frosty begyndte igen at pibe, så hun åbnede buret, klikkede linen fast i halsbåndet og lod hunden springe ned på asfalten, hvor den straks begyndte at snuse rundt.


Zigga lod sin jakke ligge i bilen, for vejret var lunt og behageligt, når man tænkte på, at de var i oktober og at det var efterårsferie i næste uge.


Hun gik hen og satte sig i græsset i nærheden af chaufførerne og gav Frosty præcis så meget line, at hunden kunne løbe lidt rundt uden at genere nogen. Frida fulgte efter hende og satte sig ved siden af, mens deres forældre gik småsnakkende rundt og strakte benene i nærheden af bilen, der stod med alle fire døre åbne.


”Jeg hader mit liv,” sagde Zigga lavmælt og bøjede sig frem for at klø Frosty, der var kommet hen til hende.


Frida så op på hende med bekymrede øjne.


”Tror du, det bliver helt vildt slemt?”


Zigga rejste sig op og trak på skuldrene.


”Du ved godt, hvordan det er. De andre i skolen vil grine ad os, fordi far og mor er vores lærere. Ingen vil tage os seriøst.” Hun sparkede hårdt til en sten på jorden, så den fløj i en høj bue og landede få centimeter fra moren, som sendte Zigga et forskrækket blik.


”Vad håller du på med, Zigga?” skar hendes mors vrede stemme gennem luften.


Hun talte ellers udmærket dansk, men når hun blev vred, slog hun altid over i svensk.


Zigga forstod dog udmærket, hvad hun sagde, for de besøgte ofte deres familie i Sverige.


”Undskyld, det var ikke meningen,” mumlede Zigga forskrækket over, hvor tæt hun havde været på at ramme moren.


Da Frosty så ud, som om hun havde fået den luftetur, hun havde behov for, vinkede deres far dem hen til sig.


”Vi må hellere se at komme videre,” sagde han og steg ind i bilen. ”Vi kan være der om en halv times tid.”


Zigga lukkede Frosty ind i buret igen og satte sig derefter ind på bagsædet med et dybt suk. Hendes mor vendte sig halvt rundt igen og sagde opmuntrende:


”Jeg ved godt, at det er svært lige nu, men det bliver bedre, Zigga. Det lover jeg. I har jo også hele efterårsferien til at komme på plads og vænne jer til det nye hus, inden I skal starte i skole.” Zigga svarede ikke. Hun kunne ikke se, hvordan noget skulle blive bedre igen.


Hulby, Vemmelev Skole, forældrene som sine lærere og nye skolekammerater – det føltes forfærdeligt. Så uanset hvad hendes mor sagde, vidste Zigga, at det aldrig nogensinde ville blive lige så godt som i hendes ”gamle” liv.


Faren satte bilen i gear og kørte langsomt ud fra rastepladsen og videre ud på motorvejen. Frida havde sat sig tilbage og fundet et lilla hæfte frem. Det var det samme hæfte, hun altid tegnede i, når hun kedede sig – forsiden var dækket af små klistermærker med enhjørninger og glitrende stjerner. Hun slog op på en side midt i og begyndte at tegne en hund med store ører og solbriller og skrev ”Frosty” under tegningen.


Zigga kastede et kort blik på hende. Det var typisk Frida. Hun kunne forsvinde helt ind i sin egen fantasiverden, selv når hele verden ramlede.


Forældrene sad foran og talte dæmpet, muntert og ubekymrede om flyttelæs, udpakning og skoleskemaer, som om det at flytte til Vestsjælland – langt væk fra alt og alle – var det mest spændende, de nogensinde havde oplevet. Zigga forstod det ikke. For hende føltes det som verdens undergang.


Telefon vibrerede i hendes lomme, og hun fiskede den hurtigt op. Det var en besked fra Liv: ”Er du okay? Kommer SÅ meget til at savne dig.”


Et lille smil gled hen over Ziggas ansigt, men det forsvandt lige så hurtigt, som det var kommet, for der var overhovedet ikke noget at smile over.









Kapitel 2


Fucking Hulby


Da de endelig nåede Hulby, føltes det, som om al luften blev suget ud af Zigga. Byen var præcis, som hun huskede den fra den ene gang, hvor hun og Frida havde været her med forældrene for at se huset for et par måneder siden. Landsbyen var lille og stille, omkranset af marker så langt øjet rakte. Faktisk bestod byen nærmest kun af en smal landevej med enkelte huse og gårde på begge sider.


Huset, de skulle flytte ind i, lå i udkanten af byen og var gammelt og en smule faldefærdigt. Lige ved siden af huset var der en gammel branddam støbt i beton, der ikke længere blev brugt. Den var kun delvist fyldt med vand, og i hjørnerne havde der med tiden samlet sig så meget andemad og andet skidt, at det lignede små, trekantede øer.


”Her løber byens børn og unge på skøjter om vinteren,” havde den ivrige ejendomsmægler entusiastisk sagt, men Zigga tvivlede på, om det overhovedet var muligt. Hun havde i hvert fald ikke lyst til at hoppe ned i den grimme og ulækre betonkasse.


De nåede huset og svingede ind ad indkørslen, der førte op til en faldefærdig carport og en have, der så ud, som om den ikke havde set en plæneklipper eller en grensaks i årevis.


Huset var meget større end deres rækkehus i Albertslund, men det var også ret gammelt. De engang hvidpudsede mure var grålige, taget slidt og vinduerne der skulle have set hyggelige ud med deres sprosser, lignede bare vinduer, der virkelig trængte til at blive skiftet. Da hendes far prøvede at åbne hoveddøren, måtte han lægge hele sin vægt bag, som om huset ikke havde lyst til at lukke dem ind.


”Den skal bare have en omgang olie, så bliver den så god som ny,” sagde faren med påtaget optimisme.


”Så skulle du måske give hele huset en omgang olie,” mumlede Zigga sarkastisk.


Indenfor var der en sær lugt, som om der ikke var blevet rigtig luftet ud i flere år. Zigga trådte modstræbende ind i huset som den sidste. Væggene i entréen var dækket af falmet tapet, og der hang stadig et par gamle, grimme billedrammer med endnu grimmere billeder, som de tidligere ejere havde efterladt.


Frida løb nysgerrigt rundt for at undersøge hele huset, mens Zigga gik op ad trappen til førstesalen, hvor hun blev stående i døren til det, der var hendes nye værelse.


Rummet var en del større end hendes gamle værelse, men slet ikke lige så hyggeligt. Tapetet havde engang været lysegrønt, men nu var det falmet og trist, og flere steder anede man omridsene af billeder, der engang havde hængt der. De gamle, tunge gardiner var grå og støvede, hvilket gjorde lyset i værelset temmelig dystert.


Ud over en efterladt gammel kommode med afskallet maling, der stod i et hjørne, var værelset helt tomt.


Zigga gik med langsomme skridt hen til værelsets ene vindue, der vendte ud mod en mark. I det fjerne kunne hun ane en forhøjning med nogle meget store sten. Sceneriet virkede på en eller anden underlig måde både skræmmende og bekendt.


Hun gik væk fra vinduet og satte sig tungt på den gamle kommode. Det føltes forkert. Alt føltes forkert. Hun savnede allerede de velkendte lyde fra byen, hvor man næsten altid kunne høre biler og børn, der legede udenfor, men allermest savnede hun Liv.


”Er det ikke bare spændende?” spurgte hendes mor henne fra døren med et forsonende smil.


”Nej!”


”Prøv at se, hvor meget plads du får her.” Zigga så op og trak ligegyldigt på skuldrene.


”Whatever.”


Hendes mor sukkede dybt, gik videre og efterlod Zigga, der kunne høre hende råbe:


”Aksel, hvornår kommer flyttemændene egentlig?”


Zigga blev siddende på kommoden, mens hun lyttede til lydene af sine forældre, der gik rundt i huset og talte om, hvor flyttemændene skulle stille de forskellige møbler. Hun kunne høre Frida råbe et eller andet begejstret fra den anden ende af huset, som om alt det her bare var en sjov leg for hende.


Hvordan kunne hun være så glad? Alt, hvad de havde kendt, var væk. Nu var de her i et fremmed og grimt hus langt væk fra alting.


Hun vidste ikke helt, hvad hun skulle stille op med sig selv, så hun hoppede ned fra kommoden og gik hen til vinduet igen. Udsigten over de nøgne brune marker gjorde hende endnu mere trist til mode. Hendes blik blev atter draget mod de store sten i det fjerne. De lignede gravsten, dystre og mørke mod den grå himmel. Hvad lavede de der?


Hun løsrev sig fra synet af stenene og tjekkede i stedet sin telefon. Hun stirrede håbefuldt på skærmen, men der var ingen nye beskeder fra Liv. De havde lovet at holde kontakten, men Zigga vidste godt, hvordan det ville gå. Liv ville få nye venner, hun ville have travlt med håndbold og skole. Og hun selv? Ville hun være fanget her i Hulby, til hun var gammel nok til at flytte hjemmefra? Det var en skræmmende tanke.


Pludselig kom Frida hæsblæsende ind på Ziggas værelse.


”Zigga, kom og se mit værelse! Det er kæmpestort! Og der er en hemmelig dør ud til loftet.”


”Jeg er pisse ligeglad,” svarede Zigga surt, før hun kunne nå at stoppe sig selv. Men det sårede udtryk i Fridas ansigt fik hende dog straks til at fortryde. ”Jeg kommer om lidt, okay?”


Frida nikkede og susede afsted igen, og Zigga kunne høre hendes lette skridt forsvinde ned ad gangen. Hun havde mest lyst til at være i fred, men det var jo ikke Fridas skyld, at de var flyttet, så det var tarveligt at være vred på hende. Hun sukkede og rejste sig. Hun kunne lige så godt få det overstået.


Fridas værelse lå i den modsatte ende ad gangen. Døren stod på klem, og Zigga skubbede den op.


”Frida?”


Værelset var tomt, men den ene klædeskabsdør stod åben. Zigga kunne høre Frida rumstere derinde, men lydene lød mærkeligt fjerne. Hun gik nærmere. Det lignede et helt almindeligt skab, men en kølig luftstrøm og duften af gammelt træ og støv fik hende til at standse op. Hun stak hovedet ind – og opdagede, at skabet fortsatte længere, end det burde.


Hun gik forsigtigt ind i skabet og trådte videre ud i et lille loftsrum. Hun lod blikket glide nysgerrigt rundt i rummet, der skrånede i begge sider. Det var fyldt med kasser, gamle møbler og mærkelige ting, der så ud, som om de havde stået her i rigtig mange år.


Frida stod bøjet over en stor kiste med messingbeslag og rodede nysgerrigt rundt i noget gammelt stof og et par gulnede bøger.


Frida fortalte Zigga, at det var egentlig bare et tilfælde, at hun havde fundet rummet. Hun havde gået rundt og kigget på alting i sit nye værelse og åbnet alle skabene. Inde i det ene klædeskab havde hun lagt mærke til, at bagvæggen så lidt mærkelig ud. Da hun skubbede til den, gav den sig pludselig, og bagved gemte der sig en smal åbning. Hun var blevet vildt nysgerrig og havde kravlet igennem, og så stod hun midt i det mærkeligste lille loftsrum, fyldt med gamle ting og støv.


“Prøv at se det her!” sagde hun ivrigt og holdt en støvet bamse op i strakt arm. “Den er lidt klam, og den har sådan nogle underlige knapper som øjne. Tror du, alt det her har tilhørt dem, der boede her før os?”


“Ja, måske,” svarede Zigga usikkert, for der var en sær stemning i rummet. Luften var tung og stod helt stille. Det løb hende koldt ned ad ryggen, da hun passerede en gammel spejlramme, der stod op ad væggen. Spejlet var mat og bulet, og i et kort øjeblik syntes hun, at noget bevægede sig i det – en slags skygge bag hende. Hun snurrede rundt. Ingenting. Bare Frida, der stadig var optaget af tingene i kisten.


Zigga rystede på hovedet. Det var nok bare noget, hun bildte sig ind, men da hun senere gik forbi spejlet igen, undgik hun at kigge direkte ind i det.


“Vi siger ikke noget om loftet til mor og far,” sagde Frida og så op på Zigga med store insisterende øjne.


Zigga løftede spørgende et øjenbryn.


“Hvorfor ikke?”


“Fordi det er vores sted nu. Et hemmeligt sted,” hviskede Frida og smilede.


“Okay. Vores sted,” svarede Zigga og vidste ikke rigtig, om hun havde lyst til at komme herud igen.


Hun fulgte efter Frida tilbage mod døren, men kastede et hurtigt blik over skulderen, da hun gik. Spejlet stod stadig op ad væggen, mat og støvet som før. Hun lukkede stille døren bag sig, lettet over at være ude igen.


Zigga undrede sig over, hvorfor ingen havde sagt noget om rummet, men måske havde de voksne bare ikke opdaget det. Hvis man ikke lige prøvede at skubbe til bagvæggen i skabet, ville man jo heller ikke ane, at der gemte sig noget derinde. Ejendomsmægleren havde sikkert bare troet, at det var et helt almindeligt skab.


Hun nåede knap tilbage til sit eget værelse, før en høj motorlyd fik hende til at stoppe op.


Hun kiggede ud af et af skråvinduerne. En flyttebil kom langsomt vuggende op ad den ujævne indkørsel.


Hun hørte hoveddøren blive åbnet og så sine forældre komme ud for at tage imod flyttemændene, men Zigga blev, hvor hun var. Hun kunne næsten ikke holde tanken ud at se alle deres ting blive læsset af i dette fremmede hus.


Hendes far fik øje på hende i vinduet og råbte:


”Zigga, du skal være sød at komme ned og hjælpe os med at få tingene båret ind, og tag Frida med.”


Hun overvejede et kort øjeblik at ignorere sin far, men gik så alligevel ned ad gangen for at finde lillesøsteren.









Kapitel 3


Den første morgen


”Zigga og Frida, der er frukost,” råbte moren nede fra køkkenet med sin karakteristiske svenske accent.


Zigga havde slet ikke lyst til at vågne, og et kort øjeblik havde hun intet begreb om, hvor hun var, men da hun åbnede øjnene på klem og så direkte ind i væggen med det grimme grønne tapet, vidste hun det med det samme.


Dagen før var alle hendes ting blevet båret op på værelset, og nu stod det hele, undtagen sengen, samlet i en rodet bunke midt på gulvet.


”Zigga og Frida, kom nu ned.” Moren lød irriteret nu.


Zigga svingede modvilligt benene ud over sengekanten. Hun havde allermest lyst til at putte sig ned under den varme dyne igen, men duften af ristet brød fik hendes mave til at knurre, så hun fandt hurtigt et par joggingbukser og stak sine bare fødder ned i et par sneakers. Derefter trak hun en hoodie over hovedet og gik ned i køkkenet, hvor resten af familien allerede var samlet.


”Nåh, der er du,” sagde hendes mor og smilede glad. ”Kom og sæt dig og spis din frukost. Der er brød og den gode marmelade med hyben, som du så godt kan lide.”


”Mor, på dansk hedder det altså morgenmad.”


”Men du ved jo udmærket godt, hvad jeg mener,” sukkede hendes mor opgivende.


”Okay, men det er lidt forvirrende. Tænk, hvis jeg sagde til mine venner: ‘Jeg spiser frokost klokken syv om morgenen.’ De ville jo tro, at jeg var blevet skør!”


”Eller de ville måske bare tro, at du var sulten,” lo hendes mor.


”Ja, eller også ville de tro, at vi lever i en anden tidszone, hvor vi spiser aftensmad, når det er frokosttid.”


”Du er altså mærkelig, min skat.”


”Du tager fejl. Det er jer svenskere, som er mærkelige og kalder tingene noget, det ikke er.”


”Mærkelige? Vi siger jo bare tingene, som de er. Frukost betyder det første måltid. Hvad skulle vi ellers kalde det?” sagde hendes mor og lød påtaget fornærmet.


”Måske noget mere logisk? Som morgenmad for eksempel?” svarede Zigga og trak opgivende på skuldrene. Hun satte sig ved spisebordet, hvor Frida allerede sad og læste i et Anders And-blad samtidig med, at hun indimellem tog en bid af sin ostemad uden at se væk fra bladet.


Zigga smurte sig et stykke ristet brød med et tykt lag hybenmarmelade og efter et par bidder, havde hun det allerede lidt bedre.


”Mor og jeg har talt om, at det kunne være en god idé, hvis du og jeg tager ind til Slagelse og finder en farvehandler og får købt noget maling til dit værelse. Så kan vi få det malet i løbet af weekenden, og du kan komme på plads. Hvad siger du til det?” spurgte hendes far.


”Okay,” sagde Zigga efter et øjebliks betænkningstid. ”Må jeg selv bestemme farven?”


”Du kan male dine vægge orange med grønne striber og stjerner, hvis det er det, du har lyst til,” sagde hendes mor og lo.


”Jeg skal bare lige have repareret hoveddøren, så den kan åbne, uden at man skal lægge alle kræfter i,” sagde faren, ”men vi kan tage af sted, så snart vi har spist frokost, okay? Altså dansk frokost,” tilføjede han med et glimt i øjet, og gav deres mor et kys midt på munden.


”Så kan jeg sagtens nå at gå en tur med Frosty,” sagde Zigga.


”God idé, men vær tilbage inden 12, for forretningerne lukker klokken 14. Det er jo lørdag i dag.”


Ved ordene tur og Frosty i samme sætning, rejste hunden sig med logrende hale og kom hen til Zigga og gned sit hoved mod hendes lår.


”Du skal nok komme ud og gå en tur, men det bliver altså ikke lige nu,” sagde Zigga, bøjede sig forover og begravede hovedet i hundens varme pels.


Efter morgenmaden gik Zigga op på sit værelse igen med Frosty lige i hælene. Hun havde egentlig tænkt sig at rydde lidt op på sit værelse, men i stedet blev hun bare stående midt på gulvet og kiggede på alle flyttekasserne. Der var så mange ting, men hun kunne ikke overskue at pakke ud, og det var vel også bedst at vente med at pakke ud, til der var blevet malet.


I stedet satte hun sig på sengen med Frosty ved fødderne og åbnede en af kasserne. Øverst lå hendes gamle penalhus, nogle tegninger og en æske med hårspænder, hun ikke havde brugt i årevis. Hun skulle lige til at tage flere ting op fra kassen, da Frosty rejste sig og satte sig ved døren. Hunden så opfordrende over på hende.


”Okay,” sagde Zigga. ”Så lad os gå den tur.”

